Tirsdag træder de nye barselsregler i kraft, der betyder, at fædre går fra at have to ugers øremærket barsel til at have 11 uger. Men knap hver femte mand forventer ikke at afholde den øremærkede barsel, viser en ny rapport fra Egmont Fonden. Det skyldes, at mændene ikke har økonomien til det, eller, som flest af de adspurgte har svaret, at de slet og ret ikke har lyst. En mindre del har svaret, at de ikke vil afholde fædrebarsel, fordi de mener, at barnet vil have det bedst med sin mor, eller fordi partneren gerne vil have hele barslen. Det er især mænd med kortere uddannelser og mænd, der geografisk kommer fra landdistrikter, der har mindre lyst til at holde fædrebarsel, viser rapporten. I fremtiden bliver det det mest "naturlige i verden" Langt de fleste af de adspurgte mænd vil dog gerne tage den nye, øremærkede barsel. Det gælder 7 ud af 10. Rapporten viser desuden, at mændene ikke føler sig inddraget nok af sundhedspersonale som jordemødre og sundhedsplejersker hverken før og efter, at barnet er kommet til verden. Og det kan Susanne Rank Lücke, der er formand for Fagligt Selskab for Sundhedsplejersker, godt forstå. - Vi skal have gjort noget ved, hvordan vi modtager fædrene. Vi har været vant til, at mor var på barsel, og far havde 14 dage. Fædrebarslen er noget nyt, og det skal systemerne geares til. Susanne Rank Lücke nævner som eksempel at nyfødte børn i dag er koblet på moderens navn og ikke farens. Fremtiden for de nye barselsregler ser dog lys ud, hvis man spørger hende. - Jeg tror på, at vi om 5-10 år ser det som det mest naturlige i verden, at far er på barsel, siger hun. Arbejdspladserne skal nok følge med, mener formand Lizette Risgaard, der er formand for Fagbevægelsens Hovedorganisation, mener, at de nye barselsregler er et stort skridt for ligestillingen hjemme hos familierne selv, men i dén grad også på arbejdsmarkedet. Om end det formentlig vil tage længere tid på nogle arbejdspladser end på andre, siger hun. - Det her vil skabe ligestilling, også når vi taler om løn ude i fremtiden. Og jeg tror, at arbejdspladserne bliver klar til det. - Men det er klart, at der er nogle steder, hvor kulturen ikke har gjort det velset at tage barsel. Men det kommer, siger hun.

Referat:
De nye regler vil skabe ligestilling i fremtiden, mener formand.